פואה היה שותף להופעתה של נבחרת קמרון במסגרת גביע הקונפדרציות 2003. ב-26 ביוני, בדקה ה-72 של משחק חצי גמר הטורניר בין קמרון לקולומביה, במצב של 1:0 לטובת קמרון, התמוטט פואה על כר הדשא לאחר שלקה בליבו. פואה פונה מהמגרש כשהוא מחוסר הכרה. משם הועבר למרכז הרפואי באצטדיון, שם תוך כדי טיפול הפסיק לנשום, ולאחר כ-45 דקות של ניסיונות החייאה, נאלצו הרופאים לקבוע את מותו. משחק חצי הגמר המקביל בטורניר בין צרפת לטורקיה, נפתח לאחר דקת דומיה לזכרו.